text: Vi bruger naturen mere end nogensinde - også om natten
  08 marts 2017 kl. 15.44
  Alle har ret til naturen, og det er Naturstyrelsen, der skal finde plads til os alle. Det kan være et puslespil.
  Vi bruger naturen mere end tidligere. Det bifalder Naturstyrelsen, men det er samtidigt et voksende puslespil for styrelsen at finde plads til alles behov derude. F.eks. kommer der flere økologiske børnehaver som Gadkærgård Børnehave i Vinding ved Vejle, hvor de som hovedregel er ude hver dag.
  Vildmarksliv og overnatning i shelters er et andet eksempel på noget, flere mennesker gøre oftere end tidligere.
  I Sønderborg Kommune bygger de nu otte nye shelters i skovene langs gendarmstien, og i trekantområdet fortæller Naturstyrelsen om en stigning i antallet af overnattende gæster. Der var næsten 1500 flere i 2016 i forhold til 2013.
  Et tredje eksempel er mountainbikere, som er en voksende sport i naturen. I Varde Cykelklub træner de f.eks. fire-fem gange om ugen året rundt, og nu kører de også om natten. Derfor er der anlagt et officielt mountainbikespor i skovene der, så der kan være plads til både mennesker og dyr.
  Biolog Anne Aagaard i Naturstyrelsen siger til TV SYD, at det er styrelsens opgave at finde plads til alle, som vil bruge naturen. Også om natten. Hør hende i klippet her:
  
  